Iranski film "A Separation" osvojio Zlatni globus za najbolji strani film
Film preveden kao "Nader i Simin se rastaju" govori o privatnim i društvenim problemima lranaca te životu u modernomTeheranu
Drama Asghara Farhadija pruža uvid u društvo u kojem se laž smatra grijehom, ali čiji su ljudi prisiljeni iskriviti istinu kako bi prevladali nepouzdane sudske odluke, vjerske zakone i svakodnevne nedaće Iranski film "The Separation", ili "Nader i Simin se rastaju", sinoć je u Los Angelesu osvojio Zlatni globus za najbolji strani film. Redatelj Asghar Farhadi predstavio je život u modernom Teheranu: priču o nesretnom braku, pomanjkanju podrške u skrbi za starije i o teretu birokracije ukliještene između vjerskih običaja i zakonskih mjera. Film počinje prizorom u sudnici, u kojoj se Nader, uposlenik u banci, i njegova otuđena žena Simin, liječnica, pojavljuju pred sucem za rastave. Simin je podnijela zahtjev za rastavu jer želi otići iz zemlje. Ona smatra da bi odlaskom život postao bolji za njih dvoje i njihovu kćerku Termeh. No, Nader odbija ići. On kaže da se mora brinuti za svog oca koji boluje od Alzheimerove bolesti. Gledatelji prate napete izraze lica dva lika koji se prepiru u sudnici. Ne vide suca. U neku ruku, oni su suci. Iako im sud odbija dodijeliti rastavu, Nader i Simin se slože oko neformalnog razvoda. U Simininoj odsutnosti, Nader unajmljuje jednu ženu kao pomoć oko brige za njegovog oca. Međutim, žena se pokaže nemarnom, i Naderov otac doživi skoro smrtnu nesreću. Nader započne svađu sa skrbnicom. Rasprava postaje sve žešća i Nader izbaci ženu iz kuće. Skrbnica uloži žalbu protiv Nadera. Sudu kaže da je bila trudna i da je zbog Naderovog nasilnog guranja izgubila dijete. Nader kaže da nije znao da je ona bila trudna. Likovi su uhvaćeni u mrežu očaja i prevare. Peyman Moaadi igra Nadera, dobrog, ali tvrdoglavog muškarca koji vidi kako se svijet oko njega raspada. Jedanaestogodišnja Termeh, koju igra redateljeva kćerka Sarina Farhadi, dirljivo je odigrala ulogu nevine djevojčice koja se posluži lažima kako bi održala obitelj na okupu. Sareh Bayat tumači ulogu skrbnice, duboko pobožnu ženu iz radničkog sloja društva koja iskrivljava istinu kako bi se domogla novca. Ova drama Asghara Farhadija pruža uvid u društvo u kojem se laž smatra grijehom, ali čiji su ljudi prisiljeni iskriviti istinu kako bi prevladali nepouzdane sudske odluke, vjerske zakone i svakodnevne nedaće.